Carl Maria von Weber

Carl Maria von Weber (1786–1826) was 'n Duitse komponis, pianis en dirigent. Hy het benewens met die orkeswerke en kamermusiek wat hy gekomponeer het, veral roem verwerf as operakomponis. Carl Maria von Weber is op 18 November 1786 in Eutin in Holstein gebore en het vroeg tekens van musikale talent getoon.

Hy het sy musiekopleiding by verskillende leermeesters ontvang en sy Opus 1, Ses klein fugas, is in 1798 gepubliseer. In 1800 is sy eerste opera, Das Waldmädchen ("Die woudmeisie"), sonder welslae opgevoer en in 1803 was die eerste opvoering van Peter Schmoll ook 'n mislukking. Hy het egter met sy musiekstudies onder die invloedryke Abbé Vogler volgehou, en deur sy bemiddeling is Weber in 1804 aangestel as Kapellmeister in Breslau.

Sy volgende pos was die van musiekdirekteur vir die hertog van Beiere, vir wie se private orkes hy twee simfonieë gekomponeer het: In 1810 het Weber die Duitse operakomponis Meyerbeer in Darmstadt ontmoet en hy is sterk deur hom beïnvloed. In hierdie tyd het hy die Eerste Groot Konsert in C-majeur en sy eenbedryfopera Abu Hassan (1811) gekomponeer. Na besoeke aan Darmstadt, München en Berlyn is Weber in 1813 aangestel as dirigent van die Praagse Opera.

Sy voortreflike werk in Praag, wat die voorbereiding van sy gehore by wyse van gepubliseerde artikels ingesluit het, het hom bekend gemaak en aan die begin van 1817 is hy aangestel as direkteur van die Dresdense Opera. In dieselfde jaar is hy met die sangeres Caroline Brandt getroud. Benewens sy werk by die Dresden-opera het hy nog tyd gevind om te komponeer.

Die gewilde Uitnodiging tot die Dans en die Konsertstuk, Opus 79, dateer uit sy jare in Dresden. In Dresden het Weber ook die opera Der Freischütz begin komponeer, wat in 1821 met groot welslae in Berlyn opgevoer is. Met hierdie opera en die volgende een, Euryanthe (1823), het Weber die Duitse nasionale opera gevestig en die weg voorberei vir die operas van Richard Wagner.

Afgesien van die gewildheid wat Weber in Duitsland geniet het, het sy roem gou deur Europa versprei. Hy het van Covent Garden (Londen) 'n opdrag ontvang vir ’n opera, Oberon, wat in 1826 met groot welslae in Londen opgevoer is. Weber is op 5 Junie 1826 in Londen oorlede.

Bronnelys 
 Wêreldspektrum, 1982, ISBN 0-908409-70-2, volume 29, bl. 89, 90

Eksterne skakels 

  
  

Duitse dirigente
Duitse komponiste
Duitse pianiste
Geboortes in 1786
Sterftes in 1826